རང་བྱུང་ཀ་དག་སོགས་བསྟན་པའི་ཉི་མའི་གསོལ་འདེབས་ཞལ་གསུང་མ་ལ་ལྡེབ།
རང་བྱུང་ཀ་དག་འོད་གསལ་ཡེ་ཤེས་ཀྱི་རོལ་པ། །རང་རིགས་གདོད་ནས་ཡོངས་གྲོལ་ཀུན་བཟང་གི་དགོངས་ཀློང་། །རང་བྱུང་ལྷུན་གྱིས་གྲུབ་པ་ཆོས་སྐུ་ཡི་བླ་མ། །མཆོག་གི་གྲུབ་གཏེར་ཀརྨ་གླིང་པ་དེ་མཁྱེན་ནོ། །སྣང་ཚད་ལྷུན་གྲུབ་ཡེ་ཤེས་འོད་ལྔ་རུ་གྲོལ་བའི། །རྩལ་སྣང་འགགས་མེད་བདེ་སྟོང་ཁྱབ་གདལ་གྱི་ངོ་བོ། །རང་རིག་དབྱེར་མེད་ལོངས་སྤྱོད་རྫོགས་སྐུ་ཡི་བླ་མ། །བདེ་ཆེན་རྒྱལ་པོ་པདྨ་དགྱེས་པ་དེ་མཁྱེན་ནོ། །གང་འདུལ་རིགས་གསུམ་གདུལ་བྱའི་མོས་པ་ཡི་ཆུ་མཚོར། །ཐུགས་རྗེའི་ཟླ་གཟུགས་འགོག་མེད་རིས་བྲལ་དུ་འཆར་ཞིང་། །མཐོང་ཐོས་དྲན་པས་གྲོལ་བ་སྤྲུལ་སྐུ་ཡི་བླ་མ། །ངག་དབང་མི་ཕམ་བསྟན་པའི་ཉི་མ་དེ་མཁྱེན་ནོ། །ཕྱོགས་དུས་རྒྱལ་བ་ཀུན་གྱི་ཕྲིན་ལས་ཀྱི་རང་གཟུགས། །ཨོ་རྒྱན་མ་ཧཱ་གུ་རུ་མཚོ་སྐྱེས་ཀྱི་རྡོ་རྗེ། །གང་དང་དབྱེར་མེད་ངོ་བོ་ཉིད་སྐུ་ཡི་བླ་མ། །ཀུན་མཁྱེན་ཆོས་རྗེ་མདོ་ཁམས་དྲུག་པ་དེ་མཁྱེན་ནོ། །ཇི་ལྟར་ཇི་སྙེད་མཁྱེན་པའི་འདབ་བརྒྱ་དེ་གྲོལ་ཞིང་། །དམིགས་མེད་བརྩེ་བའི་སྒྱུ་མས་འགྲོ་ཀུན་ལ་ཕན་བརྩོན། །གཞོམ་མེད་ནུས་པས་བདུད་བཞིའི་གཡུལ་ངོ་ལས་རྒྱལ་བའི། །གྲུབ་པའི་སྤྱི་མེས་ཡེ་ཤེས་རོལ་རྩལ་དེ་མཁྱེན་ནོ། །མི་སྲུན་སྐྱེ་བོ་གཟུགས་ཅན་གཟུགས་མེད་ཀྱི་ཚོགས་ལ། །གང་འདུལ་ཕྲིན་ལས་བཞི་ཡི་རོལ་རྩེད་དེ་བསྒྱུར་བས། །སྙིགས་མ་ལྔ་ཡི་རྒུད་པ་མིང་ཙམ་དུ་མཛད་པ། །འགྲོ་ཀུན་མུན་པ་སེལ་བའི་རྩལ་ཅན་དུ་མཁྱེན་ནོ། །འདི་ནས་བཟུང་སྟེ་བླ་མེད་བྱང་ཆུབ་ཀྱི་བར་དུ། །མགོན་པོ་ཁྱོད་ཀྱི་ཐུགས་རྗེའི་ལྕགས་ཀྱུ་ཡིས་བཟུང་སྟེ། །མེད་སྣང་ཞེན་འཛིན་གློ་བུར་འཁྲུལ་པ་ཡིས་བསྐྱེད་པའི། །གཏིང་ཟབ་འཁོར་བའི་མཚོ་ལས་མྱུར་དུ་རང་དྲོངས་ཞུ། །གཞི་དབྱིངས་གདོད་ནས་གྲོལ་བ་ཀ་དག་གི་ཡེ་ཤེས། །བསྐྱེད་རྫོགས་རྣམ་པ་གཉིས་ཀྱི་བསྐྱར་གྲོལ་དུ་སྦྱང་བས། །སྐུ་དང་ཡེ་ཤེས་འདུ་འབྲལ་མེད་པ་ཡི་གོ་འཕང། །ཚེ་འདི་རང་ལ་ཐོབ་པའི་དངོས་གྲུབ་གཅིག་ཞུའོ། །དེ་མ་ཐོབ་ཀྱང་ཇི་སྲིད་སངས་རྒྱས་ཀྱི་བར་དུ། །ཡོན་ཏན་བཅོ་བརྒྱད་འཁོར་ལོ་ཆེ་བཞི་དང་ལྡན་པའི། །རྟེན་བཟང་ལེགས་ཐོབ་བཤེས་གཉེན་གང་ཁྱོད་དང་འབྲལ་མེད། །མཇལ་ཞིང་གསང་ཆེན་རྡོ་རྗེའི་ལམ་མཆོག་ལ་བརྟེན་ཏེ། །ཉེ་རྒྱུའི་སྤྱོད་པས་སྒྱུ་མ་མིག་འཕྲུལ་གྱི་ཚུལ་དུ། །ཁ་སྦྱོར་བདུན་ལྡན་ཀུན་བཟང་ཧེ་རུ་ཀའི་གོ་འཕང། །བདག་དང་མཁའ་མཉམ་འགྲོ་བ་ཐམས་ཅད་ཀྱི་ཐོབ་པ། །ཁྱེད་ལ་རེ་འོ་ཐུགས་རྗེའི་རྩལ་ཆེན་དེ་སྤྲུགས་མཛོད། ། ཅེས་པ་འཕན་ཏའུ་རི་ཁྲོད་ཀྱི་སྒྲུབ་པ་མོ་རང་གྲོལ་བཟང་མོས་ངེད་ལ་གསོལ་འདེབས་ཤིག་དགོས་ཞེས་པར་གང་ལ་མོས་པ་དེ་ལ་རྟེན་འབྲེལ་གྱི་ཆོས་ཉིད་ཡོད་པར་ཤེས་ནས་རང་བསྟོད་ལྟ་བུར། ཁམས་སྤྲུལ་པ་འཆི་མེད་པདྨ་དགྱེས་པས་ཕུར་པའི་སྒྲུབ་ཆེན་གྱི་ཐུན་གསེང་ཞིག་ལ་བྲིས་པ་ཀུན་ཏུ་དགེ་བར་གྱུར་ཅིག། །།